**Savaria Szimfonikus Zenekar**

**Munkaterv 2019**

A szimfonikus zenekar 2019 évi munkaterve a művészeti programokat tekintve a korábbi évekhez hasonlóan két részre osztható. Az első rész a jelenleg zajló koncertévad 2019-ben aktuális rendezvényeire vonatkozik, melyeknek előkészítése mind szakmai, mind financiális alapon már megtörtént, ehhez kapcsolódik a fenntartó által már megismert és elfogadott, a 2018-2019-as koncertszezont elemző kimutatás is. A második rész a 2019. év szeptemberében induló új évad december 31-ig tartó időszaka, melynek tervezése már elindult, de véglegesítése csak április közepére várható, emiatt a munkaterv ezen tartalma ténylegesen csak tervadatokra és a többéves hagyományra támaszkodik.

- - - - - - -

A 2018-2019-es évad programjaiból az idei évben Szombathelyen 11 bérletes előadás megrendezésére kerül sor, a két különböző sorozat keretében.

A „Szimfónia” bérlet 5 előadásából 2019. január 1-től július 1-ig 4 alkalommal lép fel a Savaria Szimfonikus Zenekar, a vendégegyüttes a Liszt Ferenc Kamarazenekar lesz, akik Miklósa Erikával közös estjüket mutatják be Szombathelyen. Az általunk előadott hangversenyeken 3 alkalommal Madaras Gergely vezényel, a 4. előadáson egykori vezetőkarmesterünk, Izaki Masahiro tér vissza régi sikerei helyszínére. A „Harmónia” sorozatból 4 előadás kerül át a 2019-es évre. 2 előadás azonos a Szimfónia-bérlet Madaras Gergely által irányított koncertjeinek programjával, valamint két osztrák dirigenst üdvözölhet a szombathelyi közönség: a harmadik hangversenyen Hermine Packot, míg a negyedik előadáson Max Opll-t. Idén sem marad el a "Ráadáskoncert”, ahol görög és koreai vendégművészeket ismerhet meg a publikum.

A **„**Zenemanók” sorozatban két interaktív hangverseny vár a kicsikre. Januárban az ifjúsági hangversenyeken rendkívül keresett Lukácsházi Győző -Balogh Sándor szerzőpáros érkezik hozzánk, ezúttal a Ludas Matyi című művet adjuk elő. Májusban a zenekari művészek „színészi vágyait” kihasználó kerettörténet Tündérországba, az ottani Gyereknapra kalauzolja el az ifjú közönséget, természetesen rengeteg zenével.

A népszerűvé vált „Hangos látás, Színes hallás” sorozat 1 órás előadásaira ezúttal 2 alkalommal kerül sor. Madaras Gergely **a**z ifjúsági hangversenyek ismeretterjesztő metodikáját követő kötetlen hangulatú minikoncertek segítségével szólítja meg a jövő koncertlátogató közönségét

Székhelyünkön kívül belföldön a júniusi szezonzárásig a Filharmónia szervezésében 25 ifjúsági koncerten közreműködik a zenekar Vas és Veszprém megyei településeken, valamint Székesfehérváron, és Nagykanizsán is fellép egy-egy hangversenyen.

A külföldi hangversenyek továbbra is fontosak a zenekar számára, 2019 augusztusáig 12 hangverseny valósul meg: Olaszországban Piacenzában, Cividale di Friuliban és Salo di Gardában, míg Ausztriában Salzburgban, Bécsben, Feistritz an der Drau - ban, Güssingben, és Gerersdorfban, Finkensteinben és Millstattban is fellép az együttes.

 A nyári időszak szintén tartogat művészi feladatokat. Július harmadik hetében a Bartók Fesztivál karmesterkurzusán közreműködik a zenekar. Ezt követően szeretnénk ismét megrendezni az Iseumi Játékokat, ahol a hagyományoknak megfelelően a zenei műfajok sokszínű palettáját kívánjuk bemutatni. Elsőként egy nagyszabású „3 tenor Gála” valósulna meg olasz énekesekkel és olasz karmesterrel, ezt követné egy zenés színházi produkció, „Szép nyári nap”címmel - a Neoton slágereit felhasználva készült el Böhm György és Korcsmáros György musicalje, melyet a zalaegerszegi Kvártélyház állít színre. A második hét várhatóan Miklósa Erika és a Modern Art Orchestra cross-over hangversenyével indul, és a sorozat egy nagyoperett rendezett előadásával zárul majd. Augusztusban a Székesegyház lesz helyszíne a 2018-2019-es koncertszezon zárásának, ahol egy különleges áriaesten Natalia Ushakova, a bécsi Staatsoper szólistája adja elő az operairodalom leghíresebb imáit, Hans Schamberger karmester úr és a Savaria Szimfonikus Zenekar közreműködésével. Amennyiben a tervezett előadások mindegyike megvalósul, 2019 január 1-től 2019. augusztus 31-ig összesen 77 esemény kerülhet be az eseménynaplóba.

- - - - - -

A 2019-2020-as évad őszi rendezvényeinek rendjét a megszokott struktúra jellemzi majd: a bérleten kívüli koncertek mellett továbbra is különböző tematikájú sorozatok szerepelnek a kínálatban. A két nagyzenekari bérlet 4-4 előadása mellett folytatódnak a „Zenemanók” és a „Hangos látás, színes hallás” sorozat hangversenyei is.

A bérleten kívüli hangversenyek során terveink között szerepel egy kortárs oratórium bemutatása a kőszegi IASK intézettel együttműködve, Király László szerzői estje is megvalósulhat szeptember folyamán. 2019 novemberében ismét várjuk egy jótékonysági hangversenyre az Evangélikus Templomba az érdeklődőket, és ennek a hónapnak lesz nagyon várt eseménye a Hollywood Classics sorozat 11. előadása is. Decemberben természetesen nem maradhat el a Karácsonyi Hangverseny és a Szilveszteri Gála sem.

Külföldi lehetőségekről is tárgyal a vezetőség az őszi időszakra: már megvannak az ausztriai fellépések időpontjai / Salzburg, Bécs, Güssing /, valamint Horvátországban, Varasdon is hallhatják majd zenekarunkat.

Az év utolsó harmadában várhatóan 35 hangverseny valósulhat meg, így a jelenlegi ismeretek alapján 2019-ben is egy nagyon gazdag, színvonalas, sokrétű, hozzávetőlegesen 110 előadásból álló koncertprogram megvalósítása vár a Savaria Szimfonikus Zenekar tagjaira és az általuk meghívott magyar és nemzetközi közreműködőkre.

- - - - - -

A munkaterv utolsó szakaszában ki kell térni a nem művészeti kérdésekre is. A zenekar tevékenységét nagyban befolyásoló gazdasági mutatók reményeink szerint 2019-ben is megfelelően alakulnak. Bár a TAO törvény változása miatt az idei évtől nem a jegybevétel arányában lehet részesülni ebből a forrásból, reményeink szerint az új, a pályáztatáshoz hasonló forma, mely tevékenységhez köti a kifizetés nagyságát, nagyságrendileg remélhetőleg nem változtatja meg ezt a bevételt. Ezzel az összeggel kiegészítve az állami és fenntartói támogatásból valamint a zenekar bevételeiből származó financiális hátteret az idei évben is biztosíthatjuk a bérezés megtartását, a személyi állomány létszámának stabilizálása érdekében. Szeretnénk tovább folytatni a hangszerállomány minőségi cseréjét is.

A zenekar próbáinak és koncertjeinek helyszíne a szombathelyi produkciók több mint 90%-ban a Bartók Terem, melynek energetikai korszerűsítése nagyon időszerű lenne. A fűtési és a világítási rendszerek átalakításával a 2017 végén elkészített tanulmány alapján jelentős energia- és költségmegtakarítás érhető el, a számítások alapján 4-5 éven belül megtérülhet a beruházás.

A Savaria Szimfonikus Zenekar 2019. évi munkaterve a jelenleg zajló évad elfogadott költségvetési tervezetének és a hasonló rendszerben megvalósítandó újabb évad terveinek alapján készült, figyelembe véve az intézmény fontos szerepét a Város, a régió és Magyarország kulturális életében.

 Kiss Barna igazgató

                                                                                         Savaria Szimfonikus Zenekar

Szombathely, 2019. április 4.